Τζο Μπάμπρικ

Ο **Τζόζεφ Γκάρντινερ Άμπσολομ Μπάμπρικ** (αγγλικά: *Joseph Gardiner Absolom Bambrick*, 3 Νοεμβρίου 1905 – 13 Οκτωβρίου 1983) ήταν Βορειοϊρλανδός ποδοσφαιριστής που αγωνιζόταν ως κεντρικός επιθετικός την εποχή του Μεσοπολέμου. Αναδείχθηκε σε έναν από τους πιο παραγωγικούς σκόρερ της ιστορίας του ποδοσφαίρου.

## Βιογραφία

### Καριέρα σε συλλόγους
Ο Μπάμπρικ γεννήθηκε στο Μπέλφαστ και από την εφηβική του ηλικία έγινε εξαιρετικά καλός στο ποδόσφαιρο αγωνιζόμενος με τις ομάδες νέων των Μπρίτζμαουντ, Μπρόντγουει και Ούλστερ Ρέιντζερς. Στην ηλικία των 20 ετών δούλευε ως εργάτης φυσικού αερίου και έπαιζε ποδόσφαιρο για την Ούλστερ Ρέιντζερς, όταν εντοπίστηκε το ταλέντο του από την Γκλεντόραν στην οποία υπέγραψε τον Μάιο του 1926. Στις 25 Σεπτεμβρίου 1926, σημείωσε έξι γκολ σε έναν αγώνα με αντίπαλο τη Λάρνε και συνέχισε να τα πηγαίνει εξαιρετικά καλά στη συνέχεια αγωνιζόμενος μία σεζόν και σημειώνοντας 44 τέρματα σε 37 εμφανίσεις πριν μετακομίσει στην αντίπαλο Λίνφιλντ του Μπέλφαστ. 

Αθλητικός, έξυπνος, με καλές τοποθετήσεις στη μεγάλη περιοχή και ικανός στο ψηλό παιχνίδι, μπορούσε να σουτάρει και με τα δύο πόδια και να σκοράρει από οποιαδήποτε θέση, σημείωσε με την κορυφαία ομάδα της χώρας συνολικά 286 γκολ στο πρωτάθλημα σε μόλις 183 παιχνίδια (αναλογία 1,56 γκολ ανά αγώνα). Η σεζόν 1927–28 ήταν εξαιρετική για τον Μπάμπρικ, ο οποίος κατάφερε με κάποιο τρόπο να βελτιώσει το εκπληκτικό του ρεκόρ από την προηγούμενη χρονιά και μέχρι το τέλος της σεζόν σημείωσε 84 τέρματα σε 52 επίσημους αγώνες, επίδοση που ήταν η καλύτερη της ιστορίας μέχρι τότε. Τη σεζόν 1929–30 έφτασε τα 96 σε 57 συναντήσεις (συμπεριλαμβανομένου ενός γκολ σε αγώνα που ακυρώθηκε), από τα οποία τα 50 στο πρωτάθλημα, και ήταν πρώτος σκόρερ σε όλα τα πρωταθλήματα του κόσμου. Ο αριθμός των συνολικών γκολ ήταν ρεκόρ κόσμου για μία αγωνιστική περίοδο για αγώνες συλλόγων (84) και εθνικών ή επίλεκτων ομάδων (11), τότε θεωρούμενα ως 94 ή 95. Πρώτος σκόρερ στον κόσμο σε πρωταθλήματα ήταν και την προηγούμενη χρονιά 1928–29 με 43 τέρματα. Συνολικά σημείωσε για τη Λίνφιλντ 524 γκολ σε επίσημους αγώνες σε μόλις οκτώ χρόνια, τερματίζοντας ως κορυφαίος σκόρερ της ιρλανδικού πρωταθλήματος σε τέσσερις αγωνιστικές περιόδους και συμπεριλαμβανομένων και των φιλικών 645.

Στις 24 Δεκεμβρίου 1935 ο Μπάμπρικ υπέγραψε στην αγγλική Τσέλσι κάνοντας το ντεμπούτο του την Ημέρα των Χριστουγέννων απέναντι στην Άστον Βίλα. Σημείωσε το πρώτο του γκολ την επόμενη μέρα επίσης απέναντι στην Άστον. Σημείωσε το γκολ της Τσέλσι στο σημαντικότερο αγώνα της μπροστά σε 82.905 θεατές στην ισοπαλία με 1–1 στο τοπικό ντέρμπι με την Άρσεναλ στις 12 Οκτωβρίου 1935. Συνολικά σημείωσε 38 γκολ σε 66 εμφανίσεις για την πρώτη ομάδα της Τσέλσι, συμπεριλαμβανομένων τεσσάρων χατ τρικ (σε δύο από αυτές τις περιπτώσεις πέτυχε τέσσερα γκολ).

Σταδιακά έχασε τη θέση του στην ομάδα και μεταγράφηκε στη Γουόλσολ τον Ιούλιο του 1938, όπου πέρασε μία χρονιά πριν από το ξέσπασμα του Δευτέρου Παγκοσμίου Πολέμου που οδήγησε στην αποχώρησή του. Επέστρεψε στη Λίνφιλντ ως προπονητής, αλλά η τελευταία ομάδα του αρνήθηκε να τον απελευθερώσει για να μπορέσει να παίξει για τη Λίνφιλντ σε αγώνες κατά τη διάρκεια του πολέμου. Τελικά έπαιξε για τη Λίνφιλντ στην κομητεία Άντριντ Σιλντ το 1943 όταν σκόραρε τα δύο τελευταία του γκολ.

### Διεθνής καριέρα
Ο Μπάμπρικ σημείωσε 12 τέρματα σε 11 παιχνίδια για τη Βόρεια Ιρλανδία, συμπεριλαμβανομένων έξι σε παιχνίδι με αντίπαλο την Ουαλία (7–0, 1η Φεβρουαρίου 1930). Αυτό παραμένει ρεκόρ για ένα παίκτη των Βρετανικών Νησιών σε ένα διεθνή αγώνα. Έκανε το ντεμπούτο του στις 22 Οκτωβρίου 1928 σε αγώνα με αντίπαλο την Αγγλία και σημείωσε τα δύο πρώτα του γκολ τον επόμενο Φεβρουάριο σε αγώνα με τη Σκωτία. Με την επίδοση των γκολ κατατάσσεται ως ο τέταρτος (από κοινού) σκόρερ για την Εθνική της Βόρειας Ιρλανδίας. 

Με 348 τέρματα πρώτης κατηγορίας πρωταθλήματος σε 264 αγώνες είναι ένας από τους ποδοσφαιριστές με την υψηλότερη αναλογία γκολ ανά αγώνα στην ιστορία του αθλήματος. Συνολικά κατά τη διάρκεια της καριέρας του, σημείωσε 404 γκολ σε αγώνες πρωταθλήματος, τουλάχιστον 690 τέρματα σε 578 επίσημους αγώνες, και σχεδόν 1.000 συμπεριλαμβανομένων και των φιλικών. 86 φορές σημείωσε χατ τρικ σε επίσημους αγώνες. Η IFFHS τον αναγνωρίζει ως τον τρίτο χρονολογικά κάτοχο του ρεκόρ επίτευξης τερμάτων σε επίσημους αγώνες, όταν ξεπέρασε τον Ούγγρο Ίμρε Σλόσσερ.

## Στατιστικά στοιχεία επίσημων αγώνων

Πηγή : RSSSF - Joe Bambrick (2022)

## Τίτλοι και διακρίσεις

**Λίνφιλντ ΦΚ**
* Πρωτάθλημα Βόρειας Ιρλανδίας (4) : 1929–30, 1931–32, 1933–34, 1934–35
* Κύπελλο Βόρειας Ιρλανδίας (2) : 1929–30, 1933–34
**Ατομικές διακρίσεις**
* Πρώτος σκόρερ πρωταθλήματος Ιρλανδίας (4) : 1926–27 (28 γκολ), 1928–29 (43 γκολ), 1929–30 (50 γκολ), 1932–33 (40 γκολ)
* Πρώτος σκόρερ πρωταθλημάτων του κόσμου (2) : 1928–29, 1929–30

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές

## Εξωτερικοί σύνδεσμοι

*  

 

Κατηγορία:Βορειοϊρλανδοί ποδοσφαιριστές
Κατηγορία:Ποδοσφαιριστές Εθνικής Βορείου Ιρλανδίας
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Γκλεντόραν ΦΚ
Κατηγορία:Ποδοσφαιριστές Λίνφιλντ ΦΚ
Κατηγορία:Ποδοσφαιριστές Πρέμιερ Λιγκ 
Κατηγορία:Επιθετικοί ποδοσφαιριστές